Torsdag skal bystyregruppen til Ap behandle byrådets forslag om å regulere Bybanen langs Bryggen internt. Saken skal opp i bystyret om en ukes tid.

Som kjent «solgte» partiet motstanden sin mot dette i forhandlingene med Venstre og KrF da de dannet byråd i fjor høst.

Ingen spøk på 1. april

Men i bybanesaken har det hittil ikke vært slik at man har kunnet forskuttere noe som helst. 1. april fikk Harald Schjelderup og gruppeleder Rune Bakervik et brev fra tre representanter som på ingen måte var noen spøk.

De tre, Per Stiegler, Rolf Jens Brunstad og vararepresentant Henry Berg vil at partiet skal fristille representantene sine i bystyret i Bybane-saken.

– Vedtektene i Ap er slik at når noen ønsker at gruppen skal fristilles, da må det opp til votering i gruppen, sier Bakervik til BA.

– Tror du flertallet i gruppen kommer til å gå inn for å fristille representantene?

– Jeg regner med at bystyrerepresentantene ikke blir fristilt. Denne saken er for lengst avgjort i partiet. Gruppen, også de tre som nå vil at den skal fristilles, stemte enstemmig for byrådsplattformen. Der går det tydelig frem at vi vil regulere Bybanen mot Åsane langs Bryggen.

– Hva tenker du om at de kommer med dette ønsket nå?

– Jeg må si at jeg undrer meg veldig. Det er et uttrykk for et ønske om en omkamp.

LES MER:

Flertallet i mot Bybanen langs Bryggen

Flertallet i bystyregruppen til Ap har i alle fall tidligere vært imot Bybanen langs Bryggen. Dersom de blir fristilt, kan saken til byrådet ryke:

Aps representanter kan sammen med de andre motstanderne i Høyre, Frp, Rødt, Sp og Miljøpartiet De Grønne danne flertall mot sin egen byrådsleder Harald Schjelderup sitt byråd.

– Hvis gruppen til Ap går inn for å fristille representantene, da blir det et nytt parlamentarisk kaos i Bergen?

– Jeg ser ingen grunn til å spekulere i noe som ikke er avgjort, sier Bakervik.

Den 20. februar aksjonerte Bryggens Venner på Bryggen. De buet ut byrådet, som kom for å forklare saken. Den legendariske videoen av de aldrende demonstrantenes arrangement kan du se her:

LES MER: Hør Bryggens venner bue byrådet ut

Samme gjeng er manet til full mobilisering utenfor rådhuset torsdag, mens Ap har sitt gruppemøte. Her skal de igjen demonstere.

– Mange føler seg sviktet

– Arbeiderpartiet gikk på valg på tunnelalternativet, og det forelå ikke ny bybaneinformasjon uken etter valget som skulle endre deres syn. Det er mange i Arbeiderpartiet som føler seg sviktet, oppsummerer Bryggens Venner.

Rolf Jens Brunstad sier til BA at han ikke oppfattet at det ble stemt over byrådsplattformen.

– Mens forhandlingene pågikk ble vi opplyst om at KrF og Venstre hadde fremsatt et ultimatum om at Bybanen skal langs Bryggen. Jeg argumenterte sterkt i mot, og oppfattet ikke at det ble stemt over den saken. Da den ferdige byrådsplattformen ble presentert for gruppen, var det som et «Fait Accompli» - en orienteringssak. Jeg oppfattet ikke at det ble aktivt stemt over.

NHH-professoren sier at han mener at det å legge Bybanen over Bryggen er en katastrofalt dårlig beslutning.

– Transportøkonomisk er det en dårlig trasé som gjør det vanskeligere å få et tjenelig kollektivsystem med Bybanen som ryggrad. Det er også sterke innsigelser fra antikvariske myndigheter mot løsningen.

Har med samvittighet å gjøre

– Hvis Ap blir fristilt, da ryker byrådet?

– Det vet jeg ikke. For min del har dette med samvittighet å gjøre. Vi hadde et stort engasjement for tunnelalternativet da saken ble avgjort i representantskapet og deretter bakt inn i vårt valgprogram. Det er dette programmet jeg har drevet valgkamp på bakgrunn av. Jeg har gått rundt på husbesøk og sagt at Bybanen i tunnel er Aps standpunkt. Må jeg stemme for noe jeg har gått til valg på å være imot, blir det forferdelig vanskelig å se seg selv i speilet.

Per Stiegler, som er den andre faste representanten som fronter opprøret, sa til BA da forhandlingene var over at «stemningen er euforisk tross at vi tapte bybanesaken».